title: Direttiva 2009/32/KE tal-Parlament Ewropew u tal-Kunsill tat- 23 ta’ April 2009 dwar l-approssimazzjoni tal-liġijiet tal-Istati Membri rigward is-solventi tal-estrazzjoni użati fil-produzzjoni tal-oġġetti tal-ikel u l-ingredjenti tal-ikel (Tfassil mill-ġdid) (Test b’relevanza għaż-ŻEE)

text:
               6.6.2009

               MT

               Il-Ġurnal Uffiċjali tal-Unjoni Ewropea

               L 141/3

         DIRETTIVA 2009/32/KE TAL-PARLAMENT EWROPEW U TAL-KUNSILL
   tat-23 ta’ April 2009
   dwar l-approssimazzjoni tal-liġijiet tal-Istati Membri rigward is-solventi tal-estrazzjoni użati fil-produzzjoni tal-oġġetti tal-ikel u l-ingredjenti tal-ikel
   (Tfassil mill-ġdid)
   (Test b’relevanza għaż-ŻEE)
   IL-PARLAMENT EWROPEW U L-KUNSILL TAL-UNJONI EWROPEA,
   Wara li kkunsidraw it-Trattat li jistabbilixxi l-Komunità Ewropea, u b’mod partikolari l-Artikolu 95 tiegħu,
   Wara li kkunsidraw il-proposta mill-Kummissjoni,
   Wara li kkunsidraw l-opinjoni tal-Kumitat Soċjali u Ekonomiku Ewropew (1),
   Filwaqt li jaġixxu skond il-proċedura stabbilita fl-Artikolu 251 tat-Trattat (2),
   Billi:

               (1)

               Direttiva tal-Kunsill 88/344/KEE, tat-13 ta’ Ġunju 1988, dwar l-approssimazzjoni tal-liġijiet tal-Istati Membri rigward is-solventi tal-estrazzjoni użati fil-produzzjoni tal-oġġetti tal-ikel u l-ingredjenti tal-ikel (3) ġiet emendata kemm-il darbab’mod sinifikattiv
                   (4). Minħabba li ser isiru aktar emendi hija għandha tiġi mfassla mill-ġdid, għall-interessi tal-kjarezza.

               (2)

               Id-differenzi bejn il-liġijiet nazzjonali li għandhom x’jaqsmu mas-solventi tal-estrazzjoni jtellfu l-moviment liberu tal-oġġetti tal-ikel u jistgħu joħolqu kondizzjonijiet ta’ kompetizzjoni mhux ugwali biex b’hekk jiġi affetwat direttament il-mod kif jaħdem is-suq intern.

               (3)

               L-approssimazzjoni ta’ dawk il-liġijiet hija għalhekk meħtieġa jekk irid jinkiseb il-moviment liberu tal-oġġetti tal-ikel.

               (4)

               Il-liġijiet li għandhom x’jaqsmu mas-solventi tal-estrazzjoni għall-użu fl-oġġetti tal-ikel għandhom primarjament iqisu l-ħtiġiet tas-saħħa tal-bniedem iżda wkoll, fil-limiti meħtieġa għall-protezzjoni tas-saħħa, il-ħtiġiet ekonomiċi u tekniċi.

               (5)

               Din l-approssimazzjoni għandha tinvolvi l-istabbiliment talista waħda tas-solventi tal-estrazzjoni għall-preparazzjoni tal-oġġetti tal-ikel jew tal-ingredjenti tal-ikel. Għandhom ukoll jiġu speċifikati l-kriterji ġenerali tal-purità.

               (6)

               L-użu ta’ solvent tal-estrazzjoni skond il-kondizzjonijiet tal-prattika t-tajba tal-manifattura għandu jirriżulta fit-tneħħija tar-residwi kollha tas-solvent jew tal-biċċa l-kbira minnhom mill-oġġett tal-ikel jew mill-ingredjent tal-ikel.

               (7)

               Taħt dawn il-kondizzjonijiet, il-preżenza ta’ residwi jew ta’ derivati fl-oġġett tal-ikel jew fl-ingredjent tal-ikel aħħari tista’ ma tkunx intenzjonata iżda teknikament inevitabbli.

               (8)

               Minkejja li b’mod ġenerali tkun utli limitazzjoni speċifika, m’hemmx għalfejn tiġi stabbilita għas-sustanzi elenkati fil-Parti I tal-Anness I li jkunu nstabu aċċettabbli rigward is-sigurezza tal-konsumatur meta jkunu użati taħt il-kondizzjonijiet tal-prattika t-tajba tal-manifattura.

               (9)

               Biex titqies il-protezzjoni tas-saħħa pubblika, għandhom jiġu stabbiliti l-kondizzjonijiet dwar l-użu ta’ solventi oħra tal-estrazzjoni elenkati fil-Partijiet II u III tal-Anness I u l-valuri massimi tar-residwi permessi fl-ikel u fl-ingredjenti tal-ikel.

               (10)

               Għandhom jiġu stabbiliti kriterji speċifiċi dwar il-purità għas-solventi tal-estrazzjoni u għall-metodi tal-analiżi u għal kif jittieħdu l-kampjuni tas-solventi tal-estrazzjoni ġewwa u fuq l-oġġetti tal-ikel.

               (11)

               Jekk l-użu ta’ solvent tal-estrazzjoni li għalih hemm provvediment f’din id-Direttiva jidher li joħloq riskju għas-saħħa b’riżultat tat-tagħrif ġdid, l-Istati Membri għandhom ikunu jistgħu jissospendu jew jillimitaw dan l-użu, jew inaqqsu l-limiti eżistenti, sakemm tittieħed deċiżjoni fil-livell Komunitarju.

               (12)

               Il-miżuri meħtieġa għall-implimentazzjoni tad-Direttiva għandhom jiġu adottati skond id-Deċiżjoni tal-Kunsill 1999/468/KE tat-28 ta’Ġunju 1999 li tistabbiliixxi l-proċeduri għall-eżerċizzju tas-setgħat ta’ implimentazzjoni moghtija lill-Kummissjoni (5).

               (13)

               B’mod partikolari, il-Kummissjoni għandha tingħata s-setgħa sabiex, b’mod partikolari, temenda l-lista ta’ solventi ta’ estrazzjoni li jistgħu jintużaw waqt l-ipproċessar tal-materji prima, ta’ oġġetti tal-ikel, jew tal-komponenti jew l-ingredjenti ta’ dawn il-prodotti, u l-ispeċifikazzjoni tal-kondizzjonijiet tal-użu tagħhom u l-limiti massimi tar-residwu, u sabiex tadotta kriterji speċifiċi tal-purità tas-solventi tal-estrazzjoni u għall-metodi tal-analiżi meħtieġa sabiex tiġi vverifikata l-konformità mal-kriterji ġenerali u speċifiċi tal-purità u għal kif jittieħdu l-kampjuni tas-solventi tal-estrazzjoni ġewwa u fuq l-oġġetti tal-ikel. Peress li dawn il-miżuri huma ta’ ambitu ġenerali u huma mfassla biex jemendaw elementi mhux essenzjali ta’ din id-Direttiva, inter alia billi jissupplimentawha b’elementi ġodda mhux essenzjali, dawn jeħtieġ li jiġu adottati skond il-proċedura regolatorja bi skrutinju prevista fl-Artikolu 5a tad-Deċiżjoni 1999/468/KE.

               (14)

               Għal raġunijiet ta’ effiċjenza, il-limiti ta’ żmien normalment applikabbli għal proċedura regolatorja bi skrutinju għandhom jitnaqqsu għall-adozzjoni ta’ emendi għal-lista ta’ solventi ta’ estrazzjoni li jistgħu jintużaw waqt l-ipproċessar tal-materji prima, ta’ oġġetti tal-ikel, jew tal-komponenti jew l-ingredjenti ta’ dawn il-prodotti u l-ispeċifikazzjoni tal-kondizzjonijiet tal-użu tagħhom u l-limiti massimi tar-residwu u sabiex jiġu adottati kriterji speċifiċi tal-purità tas-solventi tal-estrazzjoni.

               (15)

               Meta, għal raġunijiet ta’ urġenza imperattiva, b’mod partikolari fejn jeżisti perikolu għas-saħħa tal-bniedem, ma jkunx possibli li jiġu osservati l-limiti ta’ żmien normalment applikabbli għall-proċedura regolatorja bi skrutinju, il-Kummissjoni għandha jkollha l-possibilità li tapplika l-proċedura ta’ urġenza prevista fl-Artikolu 5a(6) tad-deċiżjoni 1999/468/KE għall-adozzjoni tal-emendi għall-lista ta’ solventi ta’ estrazzjoni li jistgħu jintużaw waqt l-ipproċessar tal-materji prima, ta’ oġġetti tal-ikel, jew tal-komponenti jew l-ingredjenti ta’ dawn il-prodotti, u l- ispeċifikazzjoni tal-kondizzjonijiet tal-użu tagħhom u l-limiti massimi tar-residwu, u sabiex tadotta kriterji speċifiċi tal-purità tas-solventi tal-estrazzjoni, kif ukoll għall-adozzjoni ta’ emendi għal din id-Direttiva meta jkun stabbilit li l-użu fl-oġġetti tal-ikel ta’ kwalunkwe sustanza użata fl-Anness I jew il-livell ta’ wieħed jew aktar mill-komponenti msemmija fl-Artikolu 3 preżenti f’dawn is-sustanzi ikun jista’ jipperikola is-saħħa tal-bniedem għalkemm ikun jikkonforma mal-kondizzjoniet f’din id-Direttiva.

               (16)

               L-elementi ġodda introdotti f’din id-Direttiva jikkonċernaw biss il-proċeduri tal-kumitati. Għalhekk m’hemmx bżonn li jiġu trasposti mill-Istati Membri.

               (17)

               Din id-Direttiva għandha tkun bla ħsara għall-obbligi tal-Istati Membri rigward il-limiti ta’ żmien għat-trażpożizzjoni fil-liġi nazzjonali tad-Direttivi mniżżla fl-Anness II, Parti B,

         ADOTTAW DIN ID-DIRETTIVA:
   Artikolu 1
   1.   Din id-Direttiva tapplika għas-solventi tal-estrazzjoni użati jew maħsuba biex jintużaw fil-produzzjoni tal-oġġetti tal-ikel jew tal-ingredjenti tal-ikel.
   Din id-Direttiva m’għandhiex tapplika għas-solventi tal-estrazzjoni użati fil-produzzjoni tal-addittivi tal-ikel, il-vitamini jew addittivi nutrijenti oħra, għajr jekk dawn l-addittivi tal-ikel, il-vitamini jew l-addittivi nutrijenti huma elenkati fl-Anness I.
   Madankollu, l-Istati Membri għandhom jiżguraw illi l-użu tal-addittivi tal-ikel, il-vitamini u l-addittivi nutrijenti l-oħra ma jirriżultax sabiex l-oġġetti tal-ikel jkun fihom livelli ta’ residwi tas-solvent tal-estrazzjoni li jkunu ta’ periklu għas-saħħa tal-bniedem.
   Din id-Direttiva għandha tapplika mingħajr preġudizzju għad-dispożizzjonijiet adottati skond regoli Komunitarji aktar speċifiċi.
   2.   Għall-iskopijiet ta’ din id-Direttiva:

               (a)

               “solvent” ifisser kull sustanza użata sabiex tħoll l-oġġett tal-ikel jew kull komponent tiegħu, inkluż kull kontaminant preżenti ġewwa jew fuq dan l-oġġett tal-ikel;

               (b)

               “solvent tal-estrazzjoni” ifisser solvent li huwa użat skond proċedura tal-estrazzjoni matul il-proċessar tal-materji prima, ta’ oġġetti tal-ikel, jew tal-komponenti jew l-ingredjenti ta’ dawn il-prodotti u li jiġi mneħħi iżda li jista’ jirriżulta fil-preżenza mhux intenzjonata, iżda teknikament inevitabbli, ta’ residwi jew derivati fl-oġġetti tal-ikel jew fl-ingredjent tal-ikel.

         Artikolu 2
   1.   L-Istati Membri għandhom jawtorizzaw l-użu tas-solventi tal-estrazzjoni fil-manifattura tal-oġġetti tal-ikel jew tal-ingredjenti tal-ikel ta’ dawk is-sustanzi u materjali elenkati fl-Anness I, skond il-kondizzjonijiet tal-użu u fejn xieraq fil-limiti massimi tar-residwi speċifikati f’dak l-Anness.
   L-Istati Membri ma jistgħux jipprojbixxu, jirrestrinġu jew ifixklu t-tqegħid fis-suq tal-oġġetti tal-ikel jew tal-ingredjenti tal-ikel għal raġunijiet li għandhom x’jaqsmu mas-solventi tal-estrazzjoni użati jew mar-residwi tagħhom jekk dawn jikkonformaw mad-dispożizzjonijiet ta’din id-Direttiva.
   2.   L-Istati Membri la għandhom jawtorizzaw l-użu ta’ sustanzi u materjali oħra bħala solventi tal-estrazzjoni, u lanqas jestendu l-kondizzjonijiet jew l-użu jew ir-residwi permessi tas-solventi tal-estrazzjoni elenkati fl-Anness I lil hemm minn dawk speċifikati fih.
   3.   L-ilma, li jista’ jkun ġie miżjud b’sustanzi li jirregolaw l-aċidità jew l-alkalinità, sustanzi oħra tal-ikel li jkollhom proprjetajiet tas-solvent huma awtorizzati bħala solventi tal-estrazzjoni fil-manifattura tal-oġġetti tal-ikel jew tal-ingredjenti tal-ikel.
   Artikolu 3
   L-Istati Membri għandhom jieħdu l-miżuri kollha meħtieġa sabiex jiżguraw illi s-sustanzi u l-materjali elenkati bħala solventi tal-estrazzjoni fl-Anness I jikkonformaw mal-kriterji tal-purità ġenerali u speċifiċi li ġejjin:

               (a)

               m’għandux ikun fihom ammont tossikoloġiku perikoluż ta’ xi element jew sustanza;

               (b)

               bla ħsara għal kull eċċezzjoni dderivata mill-kriteriji speċifiċi tal-purità adottati skond il-punt (d) tal-Artikolu 4, m’għandux ikun fihom aktar minn 1 mg/kg ta’ arseniku jew aktar minn 1 mg/kg ta’ ċomb;

               (c)

               għandhom jissodisfaw il-kriterji speċifiċi tal-purità adottati skond il-punt (d) tal-Artikolu 4.

         Artikolu 4
   Il-Kummissjoni għandha tadotta dawn li ġejjin:

               (a)

               l-emendi meħtieġa għall-Anness I fid-dawl tal-progress xjentifiku u tekniku fil-kamp tal-użu ta’ solventi, tal-kondizzjonijiet tal-użu tagħhom u tal-limiti massimi tar-residwu;

               (b)

               il-metodi tal-analiżi meħtieġa sabiex tiġi vverifikata l-konformità mal-kriterji ġenerali u speċifiċi tal-purità previsti fl-Artikolu 3;

               (c)

               il-proċedura għat-teħid tal-kampjuni u l-metodi għall-analiżi kwalitattiva u kwantitattiva tas-solventi tal-estrazzjoni elenkati fl-Anness I u użati fl-oġġetti tal-ikel jew fl-ingredjenti tal-ikel;

               (d)

               jekk meħtieġa, il-kriterji speċifiċi tal-purità tas-solventi tal-estrazzjoni elenkati fl-Anness I, u b’mod partikulari l-limiti massimi permessi ta’ merkurju u ta’ kadmju fis-solventi tal-estrazzjoni.

         Il-miżuri msemmija fil-punti (b) u (c) tal-ewwel subparagrafu, imfassla biex jemendaw elementi mhux essenzjali ta’ din id-Direttiva, billi, inter alia, jissupplimentawha, għandhom jiġu adottati skond il-proċedura ta’ urġenza msemmija fl-Artikolu 6(2).
   Il-miżuri mssemmija fil-punti (a) u (d) tal-ewwel subparagrafu, imfassla biex jemendaw elementi mhux essenzjali ta’ din id-Direttiva, billi, inter alia, jissupplimentawha, għandhom jiġu adottati skond il-proċedura regolatorja bi skrutinju msemmija fl-Artikolu 6(3).
   Fejn meħtieġ, il-miżuri msemmija fil-punti (a) u (d) tal-ewwel subparagrafu għandhom jiġu adottati skond il-proċedura regolatarja bi skrutinju msemmija fl-Artikolu 6(4).
   Artikolu 5
   1.   Meta Stat Membru, b’riżultat tat-tagħrif ġdid jew ta’ evalwazzjoni mill-ġdid tat-tagħrif eżistenti magħmula mindu kienet addottata din id- Direttiva, ikollu raġunijiet iddettaljati sabiex jistabbilixxi illi l-użu fl-oġġetti tal-ikel ta’ xi sustanza elenkata fl-AnnessI jew li l-livell ta’ wieħed jew aktar mill-komponenti riferiti fl-Artikolu 3 misjub f’dawn is-sustanzi jistgħu jipperikolaw is-saħħa tal-bniedem għalkemm jikkonformaw mal-kondizzjonijiet stabbiliti f’din id-Direttiva, dak l-Istat Membru jista’ jissospendi jew jirrestrinġi temporanjament l-applikazzjoni tad-dispożizzjonijiet inkwistjoni fit-territorju tiegħu. Għandu jgħarraf lill-Istati Membri l-oħra u lill-Kummissjoni b’dan minnufih u jagħti r-raġunijiet għad-deċiżjoni tiegħu.
   2.   Il-Kummissjoni għandha teżamina malajr kemm jista’ jkun ix-xhieda mogħtija mill-Istat Membru konċernat u tikkonsulta lill-Kumitat msemmi fl-Artikolu 6(1) , imbagħad għandha tagħti l-opinjoni tagħha minnufih u tieħu l-miżuri adatti, li jistgħu jieħdu l-post tal-miżuri riferiti fil-paragrafu 1 ta’ dan l-Artikolu.
   3.   Jekk il-Kummissjoni tqis illi huma meħtieġa emendi għal din id-Direttiva sabiex issolvi d-diffikultajiet imsemmija fil-paragrafu 1 u sabiex tiżgura l-protezzjoni tas-saħħa pubblika, għandha taddotta dawn l-emendi.
   Dawk il-miżuri, imfassla biex jemendaw elementi mhux essenzjali ta’ din id-Direttiva, għandhom jiġu adottatiskond il-proċedura ta’ urġenza msemmija fl-Artikolu 6(4) .
   Kull Stat Membru li jkun adotta miżuri ta’ salvagwardja jista’ f’dan il-każ iżommhom sakemm l-emendi jidħlu fis-seħħ fit-territorju tiegħu.
   Artikolu 6
   1.   Il-Kummissjoni għandha tiġi assistita mill-Kumitat Permanenti dwar il-Katina Alimentari u s-Saħħa tal-Annimali stabbilit bl-Artikolu 58 tar-Regolament (KE) Nru 178/2002 tal-Parlament Ewropew u tal-Kunsill tat-28 ta’ Jannar 2002 li jistabbilixxi l-prinċipji ġenerali u l-ħtiġijiet tal-liġi dwar l-ikel, li jistabbilixxi l-Awtorita’ Ewropea dwar is-Sigurta’ fl-Ikel u jistabbilixxi l-proċeduri fi kwistjonijiet ta’ sigurta’ tal-ikel (6).
   2.   Fil-każ li ssir referenza għal dan il-paragrafu, l-Artikoli 5a(1) sa (4) u l-Artikolu 7 tad-Deċiżjoni 1999/468/KE għandhom japplikaw, waqt li jkunu meqjusa d-dispożizzjonijiet tal-Artikolu 8 tagħha.
   3.   Fil-każ li ssir referenza għal dan il-paragrafu, l-Artikoli 5a(1) sa (4) u (5)(b) u l-Artikolu 7 tad-Deċiżjoni 1999/468/KE għandhom japplikaw, waqt li jkunu meqjusa d-dispożizzjonijiet tal-Artikolu 8 tagħha.
   Il-perijodi previsti fl-Artikolu 5a(3)(c), (4)(b) u (4)(e) tad-Deċiżjoni 1999/468/KE għandhom ikunu stabbiliti għal xahrejn, xahar u xahrejn rispettivament.
   4.   Fil-każ li ssir referenza għal dan il-paragrafu, l-Artikoli 5a(1), (2), (4) u (6) u l-Artikolu 7 tad-Deċiżjoni 1999/468/KE għandhom japplikaw, waqt li jkunu meqjusa d-dispożizzjonijiet tal-Artikolu 8 tagħha.
   Artikolu 7
   1.   L-Istati Membri għandhom jieħdu l-miżuri kollha meħtieġa sabiex jiżguraw illi s-sustanzi elenkati fl-Anness I u maħsuba għall-użu bħala solventi tal-estrazzjoni fl-oġġetti tal-ikel ma jistgħux jitqiegħdu fis-suq għajr jekk l-imballaġġ, il-kontenituri jew it-tikketti tagħhom ikun fihom il-partikolaritjiet li ġejjin hekk li jkunu jidhru b’mod faċli, jinqraw b’mod ċar u ma jitħassrux:

               (a)

               l-isem kummerċjali kif indikat fl-Anness I;

               (b)

               indikazzjoni ċara illi l-materjal huwa ta’ kwalità adatta sabiex jintuża’ għall-estrazzjoni tal-ikel jew tal-ingredjenti tal-ikel;

               (c)

               referenza li biha l-lott ikun jista’ jiġi identifikat;

               (d)

               l-isem jew l-isem tan-negozju u l-indirizz tal-fabbrikant jew tal-ippakkjatur jew tal-bejjiegħ stabbilit fil-Komunità;

               (e)

               l-ammont nett mogħti bħala unitajiet tal-volum;

               (f)

               jekk meħtieġa, il-kondizzjonijiet speċjali tal-ħażna jew il-kondizzjonijiet tal-użu.

         2.   B’deroga mill-paragrafu 1, il-partikolaritjiet speċifikati fil-punti (c), (d), (e) u (f) ta’ dak il-paragrafu jistgħu jidhru biss fuq id-dokumenti kummerċjali li jkollhom x’jaqsmu mal-lott li jridu jiġu fornuti mal-kunsinna jew qabel.
   3.   Dan l-Artikolu huwa mingħajr preġudizzju għad-dispożizzjonijiet Komunitarji iktar preċiżi jew aktar estensivi rigward l-użin u l-kejl jew id-dispożizzjonijiet li japplikaw għall-klassifikar, l-imballaġġ u l-ittikkettjar tas-sustanzi u tat-taħlitiet perikolużi.
   4.   L-Istati Membri għandhom iżommu lura milli jistabbilixxu ħtiġiet aktar iddettaljati minn dawk li jinsabu diġà f’dan l-Artikolu rigward il-mod li bih il-partikolaritajiet provduti jridu jintwerew.
   Kull Stat Membru għandu, madankollu, jiżgura illi jiġi pprojbit il-bejgħ tas-solventi tal-estrazzjoni fit-territorju tiegħu jekk il-partikolaritajiet li hemm provvediment dwarhom f’dan l-Artikolu ma jidhrux f’lingwa li tinftiehem b’mod faċli mix-xerrejja, għajr jekk ikunu ttieħdu miżuri oħra sabiex jiżguraw illi x-xerrej jiġi mgħarraf. Din id-dispożizzjoni m’għandhiex tipprevjeni milli dawn il-partikolaritajiet jiġu indikati f’lingwi varji.
   Artikolu 8
   1.   Din id-Direttiva għandha tapplika ukoll għas-solventi tal-estrazzjoni użati jew maħsuba biex jintużaw fil-produzzjoni tal-oġġetti tal-ikel jew tal-ingredjenti tal-ikel importati fil-Komunità.
   2.   Din id-Direttiva m’għandhiex tapplika għas-solventi tal-estrazzjoni, jew għall-oġġetti tal-ikel maħsuba għall-esportazzjoni l’ barra mill-Komunità.
   Artikolu 9
   Id-Direttiva 88/344/KEE, kif emendata mill-atti mniżżla fl-Anness II, Parti A, hija mħassra, bla ħsara għall-obbligi tal-Istati Membri rigward il-limiti ta’ żmien għat-traspożizzjoni fil-liġi nazzjonali tad-Direttivi mniżżla fl-Anness II, Parti B.
   Referenzi għad-Direttiva mħassra għandhom jinftiehmu bħala referenzi għal din id-Direttiva u għandhom jinqraw skond it-tabella ta’ korrelazzjoni fl-Anness III.
   Artikolu 10
   Din id-Direttiva għandha tidħol fis-seħħ fl-għoxrin jum wara l-pubblikazzjoni tagħha f’Il-Ġurnal Uffiċjali tal-Unjoni Ewropea.
   Artikolu 11
   Din id-Direttiva hija indirizzata lill-Istati Membri.

      Magħmula fi Strasburgu, it-23 ta’ April 2009.

            Għall-Parlament Ewropew

            Il-President

         H.-G. PÖTTERING

            Għall-Kunsill

            Il-President

         P. NEČAS

      (1)  ĠU C 224, 30.8.2008, p. 87.

      (2)  Opinjoni tal-Parlament Ewropew tat-23 ta’ Settembru 2008 (għadha mhux ippubblikata fil-Ġurnal Uffiċjali), u Deċiżjoni tal-Kunsill tat-23 ta’ Marzu 2009.

      (3)  ĠU L 157, 24.6.1988, p. 28.

      (4)  Ara l-Anness II, Parti A.

      (5)  ĠU L 184, 17.7.1999, p. 23.

      (6)  ĠU L 31, 1.2.2002, p. 1.

      ANNESS I

         IS-SOLVENTI TAL-ESTRAZZJONI LI JISTGĦU JINTUŻAW MATUL IL-PROĊESSAR TAL-MATERJI PRIMA, TAL-OĠĠETTI TAL-IKEL, TAL-KOMPONENTI TAL-IKEL JEW TAL-INGREDJENTI TAL-IKEL

      IL-PARTI I

         Is-solventi tal-estrazzjoni li għandhom jintużaw skond il-prattika tajba tal-manifattura għall-użi kollha
          (1)

      L-isem:

                  Il-Propan

                  Il-Butan

                  L-Aċetat tal-Etil

                  L-Etanol

                  Id-Dijossidu tal-Karbonju

                  L-Aċetone (2)

                  L-Ossidu tan-Nitroġenu

            IL-PARTI II

         Is-solventi tal-estrazzjoni li għalihom il-kondizzjonijiet tal-użu huma speċifikati

                  L-Isem

                  Il-Kondizzjonijiet tal-użu
                  (id-deskrizzjoni sommarja tal-estrazzjoni)

                  Il-Limiti massimi tar-residwi fl-oġġett tal-ikel estratt jew fl-ingredjent tal-ikel

                  Il-Hexane (3)

                  Il-produzzjoni jew il-frazzjonalizzazzjoni tax-xaħmijiet u ż-żjut u l-produzzjoni tal-butir tal-kawkaw

                  1 mg/kg fix-xaħam jew fiż-żejt jew fil-butir tal-kawkaw

                  It-tħejjija tal-prodotti tal-proteini bix-xaħam imneħħi u ta’ tipi ta’ dqiq bix-xaħam imneħħi

                  10 mg/kg fl-ikel li jkun fih il-prodotti tal-proteini bix-xaħam imneħħi u tipi ta’ dqiq bix-xaħam imneħħi

                  30 mg/kg fil-prodotti tas-soy bix-xaħam imneħħi kif mibjugħa lill-aħħar konsumatur

                  It-tħejjija tal-ġermolji taċ-ċereali bix-xaħam imneħħi

                  5 mg/kg fil-germolji taċ-ċereali bix-xaħam imneħħi

                  L-Aċetat tal-metil

                  It-tneħħija tal-kafeina, jew it-tneħħija tal-irritanti jew l-imrar mill-kafè u t-te

                  20 mg/kg fil-kafè jew it-te

                  Il-produzzjoni taz-zokkor mill-ġulepp magħqud (molasses)

                  l mg/kg fiz-zokkor

                  L-etilmetilketone1 (4)

                  Il-frazzjonizzazzjoni tax-xaħmijiet u ż-żjut

                  5 mg/kg fix-xaħam jew fiż-żejt

                  It-tneħħija tal-kafeina, jew it-tneħħija tal-irritanti jew l-imrar mill-kafè u t-te

                  20 mg/kg fil-kafè jew fit-te

                  Id-diklorometane

                  It-tneħħija tal-kafeina, jew it-tneħħija tal-irritanti jew l-imrar mill-kafè u t-te

                  2 mg/kg fil-kafè inkaljat u 5 mg/kg fit-te

                  Methanol

                  Għall-użi kollha

                  10  mg/kg

                  Propan-2-ol

                  Għall-użi kollha

                  10  mg/kg

            IL-PARTI III

         Is-solventi tal-estrazzjoni li għalihom huma speċifikati l-kondizzjonijiet tal-użu

                  L-isem

                  Il-limiti massimi tar-residwi fl-oġġetti tal-ikel minħabba l-użu tas-solventi tal-estrazzjoni fil-preparazzjoni tat-taħwir minn materjali naturali tat-taħwir

                  Id-Diethyl Ether

                  2  mg/kg

                  L-Hexane (5)

                  1  mg/kg

                  Iċ-Ċiklohexane

                  1  mg/kg

                  L-Aċetat tal-Metil

                  1  mg/kg

                  Il-Butan-1-ol

                  1  mg/kg

                  Il-Butan-2-ol

                  1  mg/kg

                  L-Etilmetilketone (5)

                  1  mg/kg

                  Id-Diklorometan

                  0,02  mg/kg

                  Il-Propan-1-ol

                  1  mg/kg

                  1,1,1,2-tetrafluoroetane

                  0,02  mg/kg

         (1)  Solvent tal-estrazzjoni huwa kkunsidrat bħala li jintuża f’ konformità ma’ prattika tajba ta’ fabbrikazzjoni jekk l-użu tiegħu jirriżulta biss fil-preżenza ta’ residwi jew derivativi fi kwantitajiet teknikament inevitabbli li ma jippreżentaw ebda perikolu għas-saħħa umana.

         (2)  L-użu tal-Aċetone fir-raffinament taż-żejt taż-żebbuġa-pomaċja huwa pprojbit.

         (3)  Il-Hexane huwa prodott kummerċjali li essenzjalment fih l-idrokarboni aċikliċi saturati li jkun fihom sitt atomi tal-karbonju u li jiddistilla bejn l-64 °C u s-70 °C. L-użu kkombinat tal-Hexane u tal-Etilmetilketone huwa pprojbit.

         (4)  Il-livell tal-n-Hexane f’dan is-solvent m’għandux jaqbeż il-50 mg/kg. L-użu kkombinat ta’ Hexane u Etilmetilketone huwa pprojbit.

         (5)  L-użu kkombinat ta’ Hexane u Etilmetilketone huwa pprojbit.

      ANNESS II
      PARTI A

         Direttiva mħassra flimkien ma’ lista tal-emendi suċċessivi tagħha

         (imsemmi fl-Artikolu 9)

                  Direttiva tal-Kunsill 88/344/KEE
                  (ĠU L 157, 24.6.1988, p. 28)

                  Direttiva tal-Kunsill 92/115/KEE
                  (ĠU L 409, 31.12.1992, p. 31)

                  Direttiva 94/52/KE tal-Parlament Ewropew u tal-Kunsill
                  (ĠU L 331, 21.12.1994, p. 10)

                  Direttiva 97/60/KE tal-Parlament Ewropew u tal-Kunsill
                  (ĠU L 331, 3.12.1997, p. 7)

                  Regolament (KE) Nru 1882/2003 tal-Parlament Ewropew u tal-Kunsill
                  (ĠU L 284, 31.10.2003, p. 1)

                  Anness III, Punt 9 biss

            PARTI B

         Limiti ta’ żmien għat-traspożizzjoni fil-liġi nazzjonali

         (imsemmi fl-Artikolu 9)

                  Direttiva

                  Limitu ta’ żmien għat-traspożizzjoni

                  88/344/KEE

                  13 ta’ Ġunju 1991

                  92/115/KEE

                              a.

                           1 ta’ lulju 1993

                              b.

                           1 ta’ Jannar 1994 (1)

                  94/52/KE

                  7 ta’ Diċembru 1995

                  97/60/KE

                              a.

                           27 ta’ Ottubru 1998

                              b.

                           27 ta’ April 1999 (2)

         (1)  Skond l-Artikolu 2(1) tad-Direttiva 92/115/KEE:
      “L-Istati Membri għandhom jemendaw il-liġijiet, ir-regolamenti u d-dispożizzjonijiet amministrattivi tagħhom hekk li:

                  —

                  jippermettu l-kummerċ fil-prodotti li jikkonformaw ma’ din id-Direttiva sa mhux aktar tard mill-1 ta’ lulju 1993,

                  —

                  jipprojbixxu l-kummerċ fil-prodotti li ma jikkonformawx ma’ din id-Direttiva b’effett mill-1 ta’ Jannar 1994.”

         (2)  Skond l-Artikolu 2(1) tad-Direttiva 97/60/KE:
      “L-Istati Membri għandhom jemendaw il-liġijiet, ir-regolamenti u d-dispożizzjonijiet amministrattivi tagħhom sabiex jawtorizzaw il-kummerċ fil-prodotti li:

                  —

                  jikkonformaw mad-Direttiva 88/344/KEE, kif emendata b’din id-Direttiva, sa mhux aktar tard mis-27 ta’ Ottubru 1998;

                  —

                  jipprojbixxu l-kummerċ fil-prodotti li ma jikkonformawx mad-Direttiva 88/344/KEE, kif emendata b’din id-Direttiva, mis-27 ta’ April 1999. Madankollu, il-prodotti li jkunu tqiegħdu, fis-suq jew ikunu ġew ittikkettjati qabel dik id-data u li ma jikkonformawx mad-Direttiva 88/344/KEE, kif emendata b’din id-Direttiva, jistgħu jiġu mqiegħda fis-suq sakemm jispiċċaw il-ħażniet.”

      ANNESS III

         Tabella ta’ korrelazzjoni

                  Direttiva 88/344/KEE

                  Din id-Direttiva

                  Artikolu 1(1)

                  Artikolu 1(1)

                  Artikolu 1(3)

                  Artikolu 1(2)

                  Artikolu 2(1)

                  Artikolu 2(1)

                  Artikolu 2(2)

                  Artikolu 2(2)

                  Artikolu 2(3)

                  —

                  Artikolu 2(4)

                  Artikolu 2(3)

                  Artikolu 3

                  Artikolu 3

                  Artikolu 4

                  Artikolu 4

                  Artikolu 5

                  Artikolu 5

                  Artikolu 6(1)

                  Artikolu 6(1)

                  Artikolu 6(2)

                  —

                  Artikolu 6(3)

                  —

                  —

                  Artikolu 6(2)

                  —

                  Artikolu 6(3)

                  —

                  Artikolu 6(4)

                  Artikolu 7

                  Artikolu 7

                  Artikolu 8

                  Artikolu 8

                  Artikolu 9

                  —

                  —

                  Artikolu 9

                  —

                  Artikolu 10

                  Artikolu 10

                  Artikolu 11

                  Anness

                  Anness I

                  —

                  Anness II

                  —

                  Anness III


title: Direttiva tal-Kunsill 2010/88/UE tas- 7 ta’ Diċembru 2010 li temenda d-Direttiva 2006/112/KE dwar is-sistema komuni tat-taxxa fuq il-valur miżjud, f’dak li għandu x’jaqsam mal-perijodu ta’ obblig u li tiġi rispettata r-rata standard minima

text:
               10.12.2010

               MT

               Il-Ġurnal Uffiċjali tal-Unjoni Ewropea

               L 326/1

         DIRETTIVA TAL-KUNSILL 2010/88/UE
   tas-7 ta’ Diċembru 2010
   li temenda d-Direttiva 2006/112/KE dwar is-sistema komuni tat-taxxa fuq il-valur miżjud, f’dak li għandu x’jaqsam mal-perijodu ta’ obblig u li tiġi rispettata r-rata standard minima
   IL-KUNSILL TAL-UNJONI EWROPEA,
   Wara li kkunsidra t-Trattat dwar il-Funzjonament tal-Unjoni Ewropea, u b’mod partikolari l-Artikolu 113 tiegħu,
   Wara li kkunsidra l-proposta mill-Kummissjoni Ewropea,
   Wara t-trażmissjoni tal-abbozz tal-att leġislattiv lill-Parlamenti nazzjonali,
   Wara li kkunsidra l-opinjoni tal-Parlament Ewropew,
   Wara li kkunsidra l-opinjoni tal-Kumitat Ekonomiku u Soċjali Ewropew,
   Filwaqt li jaġixxi skont proċedura leġislattiva speċjali,
   Billi:

               (1)

               L-Artikolu 97(1) tad-Direttiva tal-Kunsill 2006/112/KE (1) jipprevedi li mill-1 ta’ Jannar 2006 sal-31 ta’ Diċembru 2010, ir-rata standard m’għandhiex tkun anqas minn 15 %.

               (2)

               Ir-rata standard ta’ taxxa fuq il-valur miżjud (VAT) fis-seħħ bħalissa f’diversi Stati Membri, ikkombinata mal-mekkaniżmu tas-sistema tranżitorja żgurat li din is-sistema ffunzjonat fi grad aċċettabbli. B’regoli ġodda dwar il-post tal-forniment tas-servizzi li jiffavorixxu t-tassazzjoni fil-post tal-konsum, il-possibbiltajiet li jiġu sfruttati d-differenzi fir-rati tal-VAT permezz tar-rilokazzjoni ġew limitati aktar u tnaqqas ukoll it-tfixkil potenzjali tal-kompetizzjoni.

               (3)

               Sabiex id-diverġenzi li qed jiżdiedu fir-rati standard tal-VAT applikati mill-Istati Membri ma jitħallewx iwasslu għal żbilanċ strutturali fl-Unjoni Ewropea u distorsjonijiet tal-kompetizzjoni f’xi setturi ta’ attività, hija prattika komuni fil-qasam tat-taxxi indiretti li jiġu sabbiliti rati minimi. Għadu neċessarju li dan isir għall-VAT.

               (4)

               Sakemm isiru l-konsultazzjonijiet dwar strateġija ġdida tal-VAT li hija mistennija li tindirizza l-arranġamenti fil-futur u livelli korrispondenti ta’ armonizzazzjoni, ikun prematur li jiġi stabbilit livell permanenti ta’ rata standard jew li jiġi kkunsidrat li jinbidel il-livell ta’ rata minima.

               (5)

               Huwa għalhekk xieraq li tinzamm ir-rata standard minima attwali ta’ 15 % għal perijodu ieħor li jkun twil biżżejjed biex tiġi żgurata ċertezza legali, filwaqt li tiġi permessa aktar reviżjoni.

               (6)

               Dan ma jeskludix aktar reviżjoni tal-leġislazzjoni tal-VAT qabel il-31 ta’ Diċembru 2015 biex tindirizza l-eżitu tal-istrateġija l-ġdida tal-VAT.

               (7)

               Skont il-punt 34 tal-Ftehim Interistituzzjonali dwar it-tfassil aħjar tal-liġijiet (2), l-Istati Membri huma mħeġġa li jfasslu, għalihom infushom u fl-interess tal-Unjoni, it-tabelli tagħhom li, safejn hu possibbli, juru l-korrelazzjoni bejn din id-Direttiva u l-miżuri ta’ traspożizzjoni, u li jagħmluhom pubbliċi.

               (8)

               Id-Direttiva 2006/112/KE għalhekk għandha tiġi emendata kif meħtieġ,

         ADOTTA DIN ID-DIRETTIVA:
   Artikolu 1
   L-Artikolu 97 tad-Direttiva 2006/112/KEE huwa sostitwit b’dan li ġej:

      “Artikolu 97
      Mill-1 ta’ Jannar 2011 sal-31 ta’ Diċembru 2015, ir-rata standard ma tistax tkun inqas minn 15 %.”.

   Artikolu 2
   1.   L-Istati Membri għandhom idaħħlu fis-seħħ il-liġijiet, ir-regolamenti u d-dispożizzjonijiet amministrattivi neċessarji biex jikkonformaw ma’ din id-Direttiva sa mhux aktar tard mill-1 ta’ Jannar 2011. Huma għandhom jikkomunikaw it-test ta’ dawk id-dispożizzjonijiet lill-Kummissjoni minnufih.
   Meta l-Istati Membri jadottaw dawk id-dispożizzjonijiet, dawn għandu jkun fihom referenza għal din id-Direttiva jew ikunu akkumpanjati b’tali referenza fl-okkażjoni tal-pubblikazzjoni uffiċjali tagħhom. Il-mod ta’ kif issir din ir-referenza għandu jiġi stabbilit mill-Istati Membri.
   2.   L-Istati Membri għandhom jikkomunikaw lill-Kummissjoni t-test tad-dispożizzjonijiet ewlenin tal-liġi nazzjonali li huma jadottaw fil-qasam kopert minn din id-Direttiva.
   Artikolu 3
   Din id-Direttiva għandha tidħol fis-seħħ fil-jum wara dak tal-pubblikazzjoni tagħha f’Il-Ġurnal Uffiċjali tal-Unjoni Ewropea.
   Artikolu 4
   Din id-Direttiva hija indirizzata lill-Istati Membri.

      Magħmul fi Brussell, is-7 ta’ Diċembru 2010.

            Għall-Kunsill

            Il-President

         D. REYNDERS

      (1)  ĠU L 347, 11.12.2006, p. 1.

      (2)  ĠU C 321, 31.12.2003, p. 1.


title: Id-Direttiva tal-Kummissjoni 2003/16/KE tad-19 ta’ Frar 2003 li taddatta għall-progress tekniku l-Anness III tad-Direttiva tal-Kunsill 76/768/KEE dwar l-approssimazzjoni tal-liġijiet tal-Istati Membri li għandhom x’jaqsmu mal-prodotti kosmetiċi

text:
Avviż Legali Importanti

|

32003L0016

Official Journal L 046 , 20/02/2003 P. 0024 - 0024

		Direttiva tal-Kummissjoni 2003/16/KEtad-19 ta' Frar 2003li taddatta għall-progress tekniku l-Anness III tad-Direttiva tal-Kunsill 76/768/KEE dwar l-approssimazzjoni tal-liġijiet tal-Istati Membri li għandhom x'jaqsmu mal-prodotti kosmetiċiIL-KUMMISSJONI TAL-KOMUNITAJIET EWROPEJ,Wara li kkunsidrat it-Trattat li jistabbilixxi l-Komunità Ewropea,Wara li kkunsidrat id-Direttiva tal-Kunsill 76/768/KEE tas-27 ta' Lulju 1976 dwar it-tqarrib lejn xulxin tal-liġijiet ta' l-Istati Membri li għandhom x'jaqsmu mal-prodotti kosmetiċi [1], kif l-aħħar emendata bid-Direttiva 2003/1/KE [2], u b'mod partikolari l-Artikolu 8(2) tagħha,Wara li kkonsultat il-Kumitat Xjentifiku tal-Prodotti Kosmetiċi u l-Prodotti Mhux ta' l-Ikel maħsuba għall-Konsumaturi (SCCNFP),Billi:(1) Billi l-Kumitat Xjentifiku tal-Prodotti Kosmetiċi u l-Prodotti Mhux ta' l-Ikel Maħsuba għall-Konsumaturi (SCCNFP) jirrakkommanda illi l-ksilene tal-misk jista' jiġi użat fis-sigurtà fil-prodotti kosmetiċi, bl-esklużjoni tal-prodotti tal-kura orali, sa doża massima ta' kuljum teoretikament assorbita ta' madwar 10μg/kg/kuljum.(2) Billi l-SCCNFP jirrakkommanda illi l-ketone tal-misk jista' jiġi użat fis-sigurtà fil-prodotti kosmetiċi, bl-esklużjoni tal-prodotti tal-kura orali, sa doża massima ta' kuljum teoretikament assorbita ta' madwar 14μg/kg/kuljum.(3) Sakemm titlesta l-istima tar-riskji ta' dawn iż-żewġ sustanzi skond ir-Regolament tal-Kunsill (KEE) Nru 793/93 tat-23 ta' Marzu 1993 dwar l-istima u l-kontroll tar-riskji tas-sustanzi eżistenti [3], dawn iż-żewġ sustanzi ġew inklużi proviżorjament, sat-28 ta' Frar 2003, fil-Parti 2 ta' l-Anness III mad-Direttiva 76/768/KEE.(4) L-istima tar-riskji għadha ma ġietx ikkompletata skond ir-Regolament imsemmi hawn fuq. Għalhekk, għandu jittawwal il-perjodu taż-żmien ta' l-inklużjoni tal-ksilene tal-misk u tal-ketrone tal-misk fil-Parti 2 ta' l-Anness III mad-Direttiva 76/768/KEE.(5) Il-miżuri pprovduti f'din id-Direttiva huma skond l-opinjoni tal-Kumitat ta' l-adattament għall-progress tekniku tad-Direttivi dwar it-tneħħija ta' xkilijiet tekniċi għall-kummerċ fis-settur tal-prodotti kosmetiċi,IDDEĊIDIET KIF ĠEJ:Artikolu 1Id-data "tat-28.2.2003" tiġi mibdula bid-data "tat-30.9.2004" għan-numri ta' referenza 61 u 62 fil-kolonna g tal-Parti 2 ta' l-Anness III mad-Direttiva 76/768/KEE.Artikolu 2L-Istati Membri għandhom idaħħlu fis-seħħ il-liġijiet, ir-regolamenti u d-dispożizzjonijiet amministrattivi meħtieġa sabiex jikkonformaw ma' din id-Direttiva mhux iktar tard mit-28 ta' Frar 2003.Għandhom jgħarrfu lill-Kummissjoni b'dan minnufih.Meta l-Istati Membri jadottaw dawn id-dispożizzjonijiet, dawn għandu jkun fihom referenza għal din id-Direttiva jew għandhom ikunu akkumpanjati b'din ir-referenza fl-okkażjoni tal-pubblikazzjoni uffiċjali tagħhom. L-Istati Membri għandhom jistabbilixxu kif trid issir din ir-referenza.Artikolu 3Din id-Direttiva għandha tidħol fis-seħħ fit-tielet jum wara dak tal-pubblikazzjoni tagħha fil-Ġurnal Uffiċjali ta' l-Unjoni Ewropea.Artikolu 4Din id-Direttiva hija indirizzata lill-Istati Membri.Magħmula fi Brussel, fid-19 ta' Frar 2003.Għall-KummissjoniErkki LiikanenMembru tal-Kummissjoni[1] ĠU L 262, tas-27.9.1976, p. 169.[2] ĠU L 5, ta' l-10.1.2003, p. 14.[3] ĠU L 84, tal-5.4.1993, p. 1.--------------------------------------------------


title: 2005/42/KE: Direttiva tal-Kummissjoni 2005/42/KE ta’ l- 20 ta’ Ġunju 2005 li temenda d-Direttiva tal-Kunsill 76/768/KEE, dwar il-prodotti kosmetiċi, għar-raġunijiet ta’ adattament tal-Annessi II, IV u VI tagħha għall-progress tekniku Test b’rilevanza għaż-ŻEE.

text:
               15.11.2008

               MT

               Il-Ġurnal Uffiċjali ta’ l-Unjoni Ewropea

               360

         DIRETTIVA TAL-KUMMISSJONI 2005/42/KE
   ta’ l-20 ta’ Ġunju 2005
   li temenda d-Direttiva tal-Kunsill 76/768/KEE, dwar il-prodotti kosmetiċi, għar-raġunijiet ta’ adattament tal-Annessi II, IV u VI tagħha għall-progress tekniku
   (Test b’rilevanza għaż-ŻEE)
   IL-KUMMISSJONI TAL-KOMUNITAJIET EWROPEJ,
   Wara li kkunsidrata t-Trattat li jistabbilixxi l-Komunità Ewropea,
   Wara li kkunsidrat id-Direttiva tal-Kunsill 76/768/KEE tas-27 ta’ Lulju 1976 dwar l-approssimazzjoni tal-liġijiet tal-Istati Membri dwar prodotti kosmetiċi (1), u b’mod partikolari l-Artikolu 8(2) tagħha,
   Wara li kkunsultat lill-Kumitat Xjentifiku dwar Prodotti Kosmetiċi u Prodotti Mhux tal-Ikel maħsuba għall-Konsumaturi,
   Billi:

               (1)

               Abbażi tal-valutazzjoni tat-tossiċitajiet tal-ġilda taż-żejt tal-għeruq tal-Costus (Saussurea lappa Clarke), 7-Ethoxy-4-methylcoumarin, hexahydrocoumarin u l-balzmu tal-Peru (Myroxylon pereirae), il-Kumitat Xjentifiku dwar il-Prodotti Kosmetiċi u l-Prodotti Mhux għall-Ikel intenzjonati għall-Konsumaturi (SCCNFP) hu tal-opinjoni li dawn is-sustanzi ma għandhomx jintużaw bħala ingredjenti ta’ fwieħa fi prodotti kosmetiċi. Għalhekk, dawn ma għandhomx ikunu inklużi fl-Anness II għad-Direttiva 76/768/KEE.

               (2)

               Il-kuluranti ażotiċi CI 12150, CI 20170 u CI 27290 huma inklużi fil-Parti 1 tal-Anness IV għad-Direttiva 76/768/KEE bħala aġenti kuluranti li huma awtorizzati għal użu fi prodotti kosmetiċi. Is-sikurezza ta’ dawn il-kuluranti ġiet iddubbitatha minħabba li jistgħu jifformaw amini karċinoġeniċi waqt il-metaboliżmu. L-SCCNFP hu tal-fehma, ibbażata fuq informazzjoni disponibbli, li l-użu tal-kuluranti CI 12150, CI 20170 u CI 27290 joħloq riskju għas-saħħa tal-konsumatur billi dawn jistgħu jerħu waħda jew diversi amini aromatiċi karċinoġeniċi. Dawn il-kuluranti għandhom għalhekk jiġu esklużi mill-Parti 1 għall-Anness IV tad-Direttiva 76/768/KEE.

               (3)

               Il-klorur tal-benżetonju hu inkluż bħala numru ta’ referenza 53 fil-Parti 1 għall-Anness VI tad-Direttiva 76/768/KEE bħala preżervattiv li jista’ jintuża fi prodotti kosmetiċi li jitlaħalħu sa konċentrazzjoni ta’ 0,1 %. Hi l-fehma tal-SCCNFP li l-klorur tal-benżetonju għandu jingħata l-awtorizzazzjoni li jintuża fi prodotti kosmetiċi li ma jitlaħalħux li mhumiex għall-użu ta’ kura orali sa konċentrazzjoni ta’ 0,1 %. L-entratura taħt in-numru 53 ta’ referenza fil-Parti 1 tal-Anness VI għad-Direttiva 76/768/KEE għandha għalhekk tiġi emendata skont dan.

               (4)

               L-SCCNFP hi tal-fehma li l-Methylisothiazolinone ma toħloqx riskju għas-saħħa tal-konsumaturi jekk tintuża fi prodotti kosmetiċi lesti bħala preżervattiv sa konċentrazzjoni ta’ 0,01 %. Il-Methylisothiazolinone għandha għalhekk tiġi inkluża fil-Parti 1 tal-Anness VI għad-Direttiva 76/768/KEE bħala numru ta’ referenza 57.

               (5)

               Id-Direttiva 76/768/KEE għandha għalhekk tiġi emendata skont dan.

               (6)

               Il-miżuri previsti f’din id-Direttiva huma skont l-opinjoni tal-Kumitat Permanenti dwar il-Prodotti Kosmetiċi,

         ADOTTAT DIN ID-DIRETTIVA:
   Artikolu 1
   L-Annessi II, IV, u VI għad-Direttiva 76/768/KEE huma emendati skont it-test fl-Anness għal din id-Direttiva.
   Artikolu 2
   L-Istati Membri se jieħdu l-miżuri neċessarji biex jiżguraw mill-31 ta’ Marzu 2006 prodotti kosmetiċi li ma jikkonfermawx mal-Annessi II u IV tad-Direttiva 76/768/KEE kif emendata b’din id-Direttiva ma jitqegħdux fis-suq mill-manifatturi Komunitarji jew minn esportaturi stabbiliti fil-Komunità, lanqas ma jinbiegħu jew ikunu disponibbli għall-konsumatur finali.
   Artikolu 3
   1.   L-Istati Membri għandhom idaħħlu fis-seħħ il-liġijiet, ir-regolamenti u d-dispożizzjonijiet amministrattivi meħtieġa biex jikkonformaw ma’ din id-Direttiva sa mhux aktar tard mill-31 ta’ Diċembru 2005. Għandhom jikkomunikaw minnufih lill-Kummissjoni t-test ta’ dawn id-dispożizzjonijiet u t-tabella ta’ korrelazzjoni bejn dawn id-dispożizzjonijiet u din id-Direttiva.
   Meta l-Istati Membri jadottaw dawn id-dispożizzjonijiet, dawn għandhom ikollhom referenza għal din id-Direttiva jew għandhom ikunu akkumpanjati b’referenza bħal din fl-okkażjoni tal-pubblikazzjoni uffiċjali tagħhom. L-Istati Membri għandhom jistabbilixxu kif għandha ssir tali referenza.
   2.   L-Istati Membri għandhom jikkomunikaw lill-Kummissjoni t-test tad-dispożizzjonijiet ewlenin tal-liġi nazzjonali li huma jadottaw fil-qasam kopert minn din id-Direttiva.
   Artikolu 4
   Din id-Direttiva għandha tidħol fis-seħħ fl-għoxrin jum wara l-pubblikazzjoni tagħha fil-Ġurnal Uffiċjali tal-Unjoni Ewropea.
   Artikolu 5
   Din id-Direttiva hija indirizzata lill-Istati Membri.

      Magħmul fi Brussell, 20 ta’ Ġunju 2005.

            Għall-Kummissjoni

         Gunter VERHEUGEN

            Viċi President

      (1)  ĠU L 262, 27.9.1976, p. 169. Id-Direttiva kif emendata l-aħħar bid-Direttiva 2005/9/KE (ĠU L 27, 29.1.2005, p. 46).

      ANNESS
      L-Annessi għad-Direttiva 76/768/KEE huma emendati kif ġej:

                  (1)

                  Fl-Anness II, in-numri ta’ referenza li ġejjin huma miżjudin:

                              “1133.

                              Iż-żejt tal-għeruq tal-Costus (Saussurea lappa Clarke) (CAS Nru 8023-88-9), meta użat bħala ingredjent tal-fwieħa.

                              1134.

                                 7-Ethoxy-4-methylcoumarin (CAS Nru 87-05-8), meta użata bħala ingredjent tal-fwieħa.

                              1135.

                                 Hexahydrocoumarin (CAS Nru 700-82-3), meta użata bħala ingredjent tal-fwieħa.

                              1136.

                              Balsmu tal-Peru (isem INCI: Myroxylon pereirae; (CAS Nru 8007-00-9), meta użat bħala ingredjent tal-fwieħa.”

                  (2)

                  Fil-Parti 1 tal-Anness IV, l-aġenti kuluranti CI 12150, CI 20170 u CI 27290 qed jitħassru.

                  (3)

                  Il-Parti 1 tal-Anness VI hi emendata kif ġej:

                              (a)

                              in-Nru ta’ referenza 53 hu ssostitwit b’dan li ġej:

                                          Numru ta’ referenza

                                          Sustanza

                                          Konċentrazzjoni massima awtorizzata

                                          Limitazzjonijiet u rekwiżiti

                                          Kundizzjonijiet dwar l-użu u twissijiet li għandhom jiġu stampati fuq it-tikketta

                                          a

                                          b

                                          c

                                          d

                                          e

                                          “53

                                          Klorur tal-benżetonju (INCI)

                                          0,1  %

                                                      (a)

                                                      Prodotti li jitlaħalħu,

                                                      (b)

                                                      Prodotti li ma jitlaħalħux għajr dawk għal użu ta’ kura orali”

                              (b)

                              l-entratura li ġejja qed tiżdied bħala numru ta’ referenza 57:

                                          Numru ta’ referenza

                                          Sustanza

                                          Konċentrazzjoni massima awtorizzata

                                          Limitazzjonijiet u rekwiżiti

                                          Kundizzjonijiet dwar l-użu u twissijiet li għandhom jiġu stampati fuq it-tikketta

                                          a

                                          b

                                          c

                                          d

                                          e

                                          “57

                                             Methylisothiazolinone (INCI)

                                          0,01  %”


title: Direttiva tal-Kummissjoni 2007/68/KE tas- 27 ta’ Novembru 2007 li temenda l-Anness IIIa tad-Direttiva 2000/13/KE tal-Parlament Ewropew u tal-Kunsill fir-rigward ta’ l-inklużjoni ta’ ċerti ingredjenti ta' l-ikel Test b’relevanza għaż-ŻEE

text:
               28.11.2007

               MT

               Il-Ġurnal Uffiċjali ta’ l-Unjoni Ewropea

               L 310/11

         DIRETTIVA TAL-KUMMISSJONI 2007/68/KE
   tas-27 ta’ Novembru 2007
   li temenda l-Anness IIIa tad-Direttiva 2000/13/KE tal-Parlament Ewropew u tal-Kunsill fir-rigward ta’ l-inklużjoni ta’ ċerti ingredjenti ta' l-ikel
   (Test b’relevanza għaż-ŻEE)
   IL-KUMMISSJONI TAL-KOMUNITAJIET EWROPEJ,
   Wara li kkunsidrat it-Trattat li jistabbilixxi l-Komunità Ewropea,
   Wara li kkunsidrat id-Direttiva 2000/13/KE tal-Parlament Ewropew u tal-Kunsill ta' l-20 ta’ Marzu 2000 dwar l-approssimazzjoni tal-liġijiet ta' l-Istati Membri fir-rigward tat-tikkettjar, tal-preżentazzjoni u tar-reklamar ta' oġġetti ta' l-ikel (1), u b'mod partikolari t-tielet subparagrafu ta' l-Artikolu 6(11) u l-Artikolu 21 tagħha
   Billi:

               (1)

               L-Anness IIIa tad-Direttiva 2000/13/KE jistabbilixxi lista ta' ingredjenti ta' l-ikel li għandhom jiġu indikati fuq it-tikketta ta' l-oġġetti ta' l-ikel għaliex huwa probabbli li jikkawżaw reazzjonijiet ta' ħsara fuq individwi li huma suxxettibbli.

               (2)

               Id-Direttiva 2000/13/KE tipprevedi l-possibilità ta' esklużjoni mir-rekwiżit tat-tikkettjar għal ingredjenti jew sustanzi derivati minn ingredjenti elenkati fl-Anness IIIa li għalihom ġie stabbilit xjentifikament li mhumiex probabbli, taħt ċirkostanzi speċifiċi, li jiġġeneraw reazzjonijiet ta' ħsara.

               (3)

               Id-Direttiva tal-Kummissjoni 2005/26/KE (2) tistabbilixxi l-lista ta' ingredjenti jew sustanzi ta' l-ikel li huma proviżorjament esklużi mir-rekwiżit ta' tikkettjar sal-25 ta’ Novembru 2007.

               (4)

               Numru ta' applikazzjonijiet għal eżenzjoni permanenti mir-rekwiżit tat-tikkettjar tressqu quddiem l-Awtorità Ewropea tas-Sikurezza ta' l-Ikel (EFSA). Dawk l-applikazzjonijiet jikkonċernaw sustanzi li għalihom ingħataw eżenzjonijiet permezz tad-Ditrettiva 2005/26/KE. Fuq il-bażi ta' l-opinjonijiet ta' l-EFSA u tagħrif ieħor disponibbli, jista' jiġi konkluż li ċerti ingredjenti jew sustanzi derivati minn dawk l-ingredjenti elenkati fl-Anness IIIa tad-Direttiva 2000/13/KE mhumiex probabbli, f'ċirkustanzi speċifiċi, li jikkawżaw reazzjonijiet ta' ħsara f'individwi suxxettibbli.

               (5)

               Għalhekk dawk l-ingredjenti jew is-sustanzi derivati minn dawk l-ingredjenti għandhom jiġu esklużi b'mod permanenti mill-Anness IIIa tad-Direttiva 2000/13/KE,

               (6)

               Għalhekk l-Anness IIIa tad-Direttiva 2000/13/KE għandu jiġi emendat skond dan.

               (7)

               Id-Direttiva 2005/26/KE għandha tiġi revokata fis-26 ta’ Novembru 2007 fid-dawl tad-data ta' l-iskadenza stipulata pemezz ta' l-Artikolu 6(11), it-tieni subparagrafu tad-Direttiva 2000/13/KE.

               (8)

               Sabiex tevita diżordni tas-suq, jeħtieġ li din id-Direttiva tapplika mis-26 ta’ Novembru 2007.

               (9)

               Kien mistenni li din id-Direttiva setgħet tiġi adottata u ppubblikata bil-quddiem sewwa qabel id-data tas-26 ta’ Novembru 2007 sabiex jingħata żmien lill-industrija biex taddatta ruħha għar-regoli l-ġodda. Minħabba li dan ma kienx possibbli fil-prattika, jidher li jinħtieġu għalhekk miżuri temporanji sabiex jiffaċilitaw l-applikazzjoni ta' regoli ġodda. Fil-fatt bidliet fir-regoli tat-tikkettjar se jaffettwaw l-industrija, prinċipalment intrapriżi ta' daqs żgħir u medju, li jeħtieġu perjodu ta' adattament sabiex it-tranżizzjoni tkun bla skossi fi triqitha lejn ir-rekwiżiti tat-tikkettjar.

               (10)

               Il-miżuri previsti f'din id-Direttiva huma skond l-opinjoni tal-Kumitat Permanenti dwar il-Katina Alimentari u s-Saħħa ta' l-Annimali,

         ADOTTAT DIN ID-DIRETTIVA:
   Artikolu 1
   L-Anness IIIa tad-Direttiva 2000/13/KE jinbidel permezz tat-test fl-Anness ta’ din id-Direttiva mis-26 ta’ Novembru 2007.
   Artikolu 2
   1.   L-Istati Membri għandhom idaħħlu fis-seħħ il-liġijiet, ir-regolamenti u d-dispożizzjonijiet amministrattivi meħtieġa biex ikunu konformi ma’ din id-Direttiva sa mhux aktar tard mill-31 ta’ Mejju 2008. Għandhom jikkomunikaw minnufih lill-Kummissjoni t-test ta’ dawk id-dispożizzjonijiet u tabella ta’ korrelazzjoni bejn dawk id-dispożizzjonijiet u din id-Direttiva.
   Meta l-Istati Membri jadottaw dawn id-dispożizzjonijiet, dawn għandu jkun fihom referenza għal din id-Direttiva jew ikunu akkumpanjati b’din ir-referenza meta jiġu ppubblikati uffiċjalment. L-Istati Membri għandhom jistabbilixxu kif għandha ssir referenza bħal din.
   2.   L-Istati Membri għandhom jikkomunikaw lill-Kummissjoni t-test tad-dispożizzjonijiet ewlenin tal-liġi nazzjonali li jadottaw fil-qasam kopert minn din id-Direttiva.
   Artikolu 3
   Id-Direttiva 2005/26/KEE għandha tiġi rrevokata fis-26 ta’ Novembru 2007.
   L-Istati Membri għandhom jippermettu oġġetti ta' l-ikel imqiegħda fis-suq qabel il-31 ta’ Mejju 2009 li jikkonformaw mad-Direttiva 2005/26/KE sabiex jiġu kkummerċjalizzati sakemm l-istokk jiġi eżawrit.
   Artikolu 4
   Din id-Direttiva għandha tidħol fis-seħħ l-għada tal-pubblikazzjoni tagħha fil-Ġurnal Uffiċjali ta' l-Unjoni Ewropea.
   Artikolu 5
   Din id-Direttiva hija indirizzata lill-Istati Membri.

      Magħmula fi Brussell, 27 ta’ Novembru 2007.

            Għall-Kummissjoni

         Markos KYPRIANOU

            Membru tal-Kummissjoni

      (1)  ĠU L 109, 6.5.2000, p. 29. Id-Direttiva kif emendata l-aħħar bid-Direttiva tal-Kummissjoni 2006/142/KE (ĠU L 368, 23.12.2006, p. 110).

      (2)  ĠU L 75, 22.3.2005, p. 33. Id-Direttiva kif emendata bid-Direttiva 2005/63/KE (ĠU L 258, 4.10.2005, p. 3).

      ANNESS

            “ANNESS IIIa
            L-ingredjenti msemmija fl-Artikoli 6(3a), (10) u (11)

                        1.

                        Ċereali li jkun fihom il-glutina (jiġifieri, qamħ, sikrana, xgħir, ħafur, qamħ Ġermaniż, kamut jew is-siltiet ibridi tagħhom) u l-prodotti tagħhom, minbarra:

                                    (a)

                                    ġulepp tal-glukosju bbażat fuq qamħ inkluż id-destrosju (1);

                                    (b)

                                    maltodextrins (1) ibbażati fuq qamħ;

                                    (c)

                                    ġulepp tal-glukosju bbażat fuq ix-xgħir;

                                    (d)

                                    ċereali użati għall-produzzjoni ta' distillati jew alkoħol etiliku ta' oriġini agrikola għax-xorb ta' l-ispirtu u xorb alkoħoliku ieħor.

                        2.

                        Krustaċej u l-prodotti tagħhom.

                        3.

                        Bajd u l-prodotti tagħhom.

                        4.

                        Ħut u l-prodotti tagħhom, ħlief:

                                    (a)

                                    ġelatina tal-ħut li tintuża bħala mezz ta' preparazzjonijiet ta' vitamini jew ta' karotenojdi.

                                    (b)

                                    ġelatina tal-ħut jew Isinglass użata bħal aġent għar-raffinar fil-birra u fl-inbid

                        5.

                        Karawett u l-prodotti tiegħu.

                        6.

                        Sojja u l-prodotti tagħha, ħlief:

                                    (a)

                                    żejt u xaħam kompletament irraffinat tas-sojja (1);

                                    (b)

                                    tocopherols naturali mħallta (E306), tocopherol naturali D-alpha, tocopherol acetate naturali D-alpha, tocopherol succinate naturali D-alpha minn sorsi tas-sojja.

                                    (c)

                                    physterols u esteri ta' phytosterol derivati minn żjut veġetali minn sorsi tas-sojja;

                                    (d)

                                    esteri stanol ta' pjanti prodotti minn sterols ta' żjut veġetali minn sorsi tas-sojja.

                        7.

                        Ħalib u l-prodotti tiegħu (inkluż il-lattożju), ħlief:

                                    (a)

                                    xorrox użat għal produzzjoni ta' distillati jew alkoħol etiliku ta' oriġini agrikola għax-xorb ta' l-ispirtu u xorb alkoħoliku ieħor;

                                    (b)

                                    lactitol.

                        8.

                        Frott tal-qoxra iebsa (ġewż), i.e. Lewż (Amygdalus communis L.), ġellewż (Corylus avellana), ġewż (Juglans regia), kaxjew (Anacardium occidentale), pekani (Carya illinoiesis (Wangenh.) K. Koch), ġewż tal-Brażil (Bertholletia excelsa), ġewż tal-pistaċċi (Pistacia vera), ġewż tal-makademja u ġewż ta' Queensland (Macadamia ternifolia), u prodotti tagħhom, ħlief:

                                    (a)

                                    ġewż użat għal produzzjoni ta' distillati jew alkoħol etiliku ta' oriġini agrikola għax-xorb ta' l-ispirtu u xorb alkoħoliku ieħor.

                        9.

                        Krafes u l-prodotti tagħhom.

                        10.

                        Mustarda u l-prodotti tagħha.

                        11.

                        Iż-żrieragħ tal-ġunġlien u l-prodotti tagħhom.

                        12.

                        Id-dijossidu tal-kubrit u s-sulfidi f'konċentrazzjonijiet ta' aktar minn 10 mg/kg jew 10 mg/litru espressi bħala SO2.

                        13.

                        Lupin u l-prodotti tiegħu.

                        14.

                        Molluski u l-prodotti tagħhom.”

         (1)  U prodotti tagħhom, sakemm il-proċess li għaddew minnu x'aktarx li ma jwassalx għal żieda fil-livelli ta' allerġiniċità vvalutata mill-EFSA għall-prodott rilevanti li oriġinaw minnu.